Twee sterf ná Secunda-hameraanval, jong man in hofArgieffoto Adam Muller (19), wat glo Vrydag vyf mense in Secunda, Mpumalanga, lukraak met ŉ hamer aangeval en erg beseer het, het Maandag in die dorp se landdroshof verskyn op twee aanklagte van moord en drie van poging tot moord. Brig. Selvy Mohlala, provinsiale polisiewoordvoerder, het Maandag aan Maroela Media gesê Muller het glo omstreeks 10:30 in die sakekern op twee mans afgestorm en hulle oor die kop met die hamer geslaan. Hy wou daarna glo by ŉ winkel instorm, maar die deure is vinnig gesluit, waarna hy die winkel se venster probeer stukkend slaan het. Muller het na bewering daarna ŉ man en sy verloofde aangeval en oor die kop geslaan. Die paartjie se tweejarige dogtertjie was saam met hulle. Nóg ŉ man het onder hom deurgeloop voordat ŉ verkeersbeampte hom aangekeer en ŉ einde aan die moordtog gebring het. “Al vyf slagoffers is na nabygeleë hospitale geneem, waar twee van hulle weens hul beserings beswyk het,” het Mohlala gesê. Maroela Media het verneem een van die slagoffers wat gesterf het, is Lourens de Lange wat saam met sy verloofde aangeval is. Die naam van die ander oorledene is nog nie bekend nie. Die motief vir die aanvalle word nog ondersoek. Buiten die aanklagte van moord en poging tot moord, word hy ook aangekla van opsetlike saakbeskadiging. Muller moet weer op 28 April in die hof verskyn. Hy bly in aanhouding tot dan. Lees die opvolgberig hier.